****

**ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΘΕΣΣΑΛΟΝΙΚΗΣ**

**ΔΗΜΟΣ ΘΕΡΜΑΙΚΟΥ** Ημερομηνία, **14/10/2020**

**Ταχ. Δ/νση** : Μεγάλου Αλεξάνδρου 2

**Τ.Κ. :** 57019

**Τηλέφωνο** : 2392330003

**Fax: :** 2392022840 **Προς: Δημοτικό Συμβούλιο**

**Θέμα:** Ανάκληση της υπ’ αριθ. 169/2020 Απόφασης Δημοτικού Συμβουλίου και έγκριση σύναψης σύμβασης χρησιδανείου, καθορισμός σχετικών όρων της παραχώρησης. Εξουσιοδότηση του Δημάρχου για την υπογραφή Ιδιωτικού Συμφωνητικού Χρησιδανείου με την ανώνυμη τραπεζική εταιρία με την επωνυμία «Τράπεζα Eurobank Α.Ε.»

Έχοντας υπόψη:

1. Τις διατάξεις του άρθρου 65 παρ. 1 του Ν.3852/2010, ΦΕΚ Α΄/07-06-2010.
2. Τις διατάξεις της παρ.2 του άρθρου 171 του Δημοτικού και Κοινοτικού Κώδικα Ν.3463/2006.
3. Τις διατάξεις της ΚΥΑ 4686/22.010.2008 (ΦΕΚ 164/05.02.2008).
4. Τις διατάξεις της παρ.2 του άρθρου 45 του Ν.4647/2019 (ΦΕΚ 204/16.12.2019 τεύχος Α΄).
5. Τις διατάξεις των άρθρων 810 - 821 του Αστικού Κώδικα, όπου αναφέρονται στην παραχώρηση της χρήσης πράγματος χωρίς αντάλλαγμα και η παραχώρηση της χρήσης κινητού που ανήκει σε τρίτο προς το Δήμο, μπορεί να γίνει με χρησιδάνειο
6. Την υπ’ αριθ. 65/2020, Απόφαση Οικονομικής Επιτροπής Δ.Θερμαϊκού, που αφορά τον ΄΄Καθορισμό πιστωτικού ιδρύματος για έντοκη κατάθεση εσόδων του Δήμου Θερμαϊκού΄΄.
7. Την 356/2020**,** Απόφαση Οικονομικής Επιτροπής Δ.Θερμαϊκού, που αφορά την ΄΄Επιλογή Χορηγίας του Πιστωτικού Ιδρύματος «EUROBANK ERGASIAS A.E.»΄΄ και εγκρίνει ως πιο συμφέρουσα τη χορηγία (**παραχώρηση χρήσης) πέντε (5) επιβατικών αυτοκινήτων για την εξυπηρέτηση των λειτουργικών αναγκών του Δήμου Θερμαϊκού,** για τη διάρκεια της συνεργασίας.
8. Την υπ’ αριθ. 169/2020, Απόφαση Δημοτικού Συμβουλίου, που αφορά την ΄΄Εξουσιοδότηση Δημάρχου για την υπογραφή Ιδιωτικού Συμφωνητικού Χρησιδανείου με την ανώνυμη τραπεζική εταιρία με την επωνυμία «Τράπεζα Eurobank Α.Ε.»΄΄και η οποία πρέπει να ανακαλεστεί γιατί είναι ελλιπής.
9. Τον καθορισμό όρων του ΄΄Ιδιωτικού Συμφωνητικού Χρησιδανείου΄΄

**Άρθρο 1**

Η Χρήστρια, δυνάμει του παρόντος, παραχωρεί στο Χρησάμενο, τη χρήση ενός (1) ιδιωτικής χρήσεως επιβατικού αυτοκινήτου μάρκας **Opel Astra 145hp Edition CVT χάτσμπακ 5Θύρο, με αυτόματο κιβώτιο, χρώματος μπλε**, κ.κ. 1.400, με αριθμό κυκλοφορίας **XEH 4783,** λιανικής τιμής 22.293,44€, και τεσσάρων (4) ιδιωτικής χρήσεως επιβατικών αυτοκινήτων μάρκας **Opel Corsa 1.2 Edition 75hp S/S MT5 χάτσμπακ 5Θύρα, χρώματος quartz grey**, κ.κ. 1.200, λιανικής τιμής 13.682,93€ έκαστο με αριθμούς κυκλοφορίας **XEH-5559,  XEH-5561, XEH-5560 και XEH-5562,** (εφεξής: «το Πράγμα») χωρίς αντάλλαγμα, και ο Χρησάμενος αναλαμβάνει την υποχρέωση να χρησιμοποιεί το Πράγμα και να αποδώσει στη Χρήστρια το Πράγμα μετά τη λήξη της παρούσας, σύμφωνα με τους όρους του παρόντος.

**Άρθρο 2**

Ο Χρησάμενος θα χρησιμοποιεί το Πράγμα αποκλειστικά και μόνο για την εξυπηρέτηση των δραστηριοτήτων του. Το Πράγμα, θα χρησιμοποιηθεί από το Χρησάμενο στην Ελλάδα ή στο εξωτερικό (στην τελευταία περίπτωση μόνο κατόπιν έγγραφης άδειας από τη Χρήστρια).

**Άρθρο 3**

Τα συμβαλλόμενα μέρη συμφωνούν ότι η Χρήστρια θα φέρει όλες ανεξαιρέτως τις δαπάνες συντήρησης και επισκευής Πράγματος και δεν δικαιούται να αξιώσει από τον Χρησάμενο την απόδοση οιωνδήποτε δαπανών προ της αποδόσεως, ούτε δικαιούται σε αφαίρεση. Ο Χρησάμενος, υποχρεούται να κάνει καλή και προσεκτική χρήση του Πράγματος. Ο Χρησάμενος ευθύνεται για κάθε φθορά ή μεταβολή του Πράγματος είτε προέρχεται από την συμφωνημένη χρήση είτε όχι.

Ο Χρησάμενος δεν δικαιούται να παραχωρεί σε τρίτους, χωρίς την προηγούμενη γραπτή συναίνεση της Χρήστριας, την χρήση του Πράγματος, ή και το ίδιο το Πράγμα. Σε κάθε περίπτωση, ο Χρησάμενος θα ορίζει ποια πρόσωπα εκ των υπαλλήλων - και εν γένει προσωπικού του - δικαιούνται να χρησιμοποιούν το Πράγμα, κατόπιν ενημέρωσης της μισθώτριας εταιρίας. Ελάχιστο όριο ηλικίας του οδηγού είναι το 21ο έτος και ελάχιστος χρόνος που πρέπει να έχει παρέλθει από την απόκτηση του διπλώματος οδήγησης είναι ένα (1) έτος. Φθορές, δαπάνες ή ζημίες επί του Πράγματος, οφειλόμενες σε χρήση τρίτων, έστω και εξουσιοδοτημένων, προσώπων βαρύνουν αποκλειστικά τον Χρησάμενο. Οι οδηγοί που χρησιμοποιούν το αυτοκίνητο,  θα πρέπει να τηρούν τα προβλεπόμενα διαστήματα προληπτικής συντήρησης,  δηλαδή Service, κάρτα καυσαερίων, ΚΤΕΟ,  τα οποία επιβαρύνουν την εταιρεία μίσθωσης εφόσον γίνουν εντός των προκαθορισμένων ημερομηνιών  και να επιδεικνύουν συνέπεια στα προβλεπόμενα ραντεβού προσερχόμενοι για συντήρηση στα συνεργεία.  Επίσης υποχρεούνται στον τακτικό έλεγχο της στάθμης λαδιών, ψυκτικών υγρών και φρένων, της κατάστασης λειτουργίας των φώτων και της κατάστασης και πίεσης των ελαστικών, όπως επίσης για την τήρηση όλων των οδηγιών που αναφέρονται στο εγχειρίδιο του κατασκευαστή. Η ασφάλιση του Πράγματος είναι μικτή και το κόστος της καλύπτεται από την Χρήστρια. Σε περίπτωση ατυχήματος, ο Χρησάμενος υποχρεούται εντός 24 ωρών, και ανεξάρτητα από την αιτία που το προκάλεσε και την υπαιτιότητά του ή μη, να υποβάλει προς την Χρήστρια έγγραφη δήλωση περιέχουσα όλα τα σχετικά με το ατύχημα στοιχεία. Ο Χρησάμενος, σε περίπτωση ατυχήματος και πρόκλησης ζημίας με δική του υπαιτιότητα, θα καλύπτει με δικά του έξοδα σχετικά κόστη επισκευής ως του ποσού των εκατόν πενήντα ευρώ (150€) ανά όχημα, που αποτελεί τη συμμετοχή του Χρησάμενου στην αποκατάσταση της ζημίας (απαλλαγή).

Σε περίπτωση ατυχήματος ο Χρησάμενος θα πρέπει να επικοινωνεί με την μισθώτρια εταιρία η οποία και θα του αποστείλει έντυπο δήλωσης ατυχήματος και θα τον ενημερώσει για τις ενέργειες που πρέπει να γίνουν. Αν η μισθώτρια εταιρία παράσχει αυτοκίνητο αντικατάστασης θα πρέπει ο Χρησάμενος να ελέγξειτην κατάσταση του, καθώς και την ποσότητα βενζίνης που διαθέτει καθώς θα πρέπει να επιστραφεί ακριβώς όπως παρελήφθη.  Σε περίπτωση κατανάλωσης βενζίνης χωρίς ισόποση αντικατάσταση, η μισθώτρια εταιρεία τιμολογεί την Χρήστρια και η χρέωση επιβαρύνει τον Χρησάμενο.

Πρόστιμα για παραβάσεις του Κώδικα Οδικής Κυκλοφορίας, του Ποινικού Κώδικα ή άλλου Νόμου, βαρύνουν αποκλειστικά τον Χρησάμενο και τους οδηγούς των Πράγματος. Σε περίπτωση επιβολής προστίμου (συμπεριλαμβανομένων και τυχών προσαυξήσεων), ο Χρησάμενος και οι οδηγοί των εκμισθούμενων αυτοκινήτων υποχρεούνται ανεπιφύλακτα στην άμεση πληρωμή τους, ανεξαρτήτως οποιασδήποτε αιτίας. Στην περίπτωση που επιβληθεί κλήση για οποιαδήποτε παράβαση και ενημερωθεί η Χρήστρια από την  εταιρεία μίσθωσης ή την τροχαία, η Χρήστρια θα αποστείλει τα σχετικά παραστατικά για την πληρωμή ή αντίστοιχα θα ενημερώσει τον Χρησάμενο για να παρευρεθεί στο αρμόδιο τμήμα προκειμένου να την παραλάβει.

Τα συμβαλλόμενα μέρη συμφωνούν ότι κάθε απαιτούμενη δαπάνη η οποία θα προκύψει για την σύνταξη και την υπογραφή του παρόντος συμφωνητικού (ασφάλιση, τέλη ταξινόμησης και κυκλοφορίας, χαρτόσημο), θα βαρύνει την Χρήστρια.

**Άρθρο 4**

Το χρησιδάνειο αυτό λήγει στις 31 Δεκεμβρίου 2021, λύνεται δε με απλή γραπτή ειδοποίηση της Χρήστριας με προθεσμία ενός (1) μήνα και χωρίς ζημία της. Με τη λήξη της παρούσας, ο Χρησάμενος θα αποδώσει το πράγμα στη Χρήστρια. Ιδίως δε, λύση του χρησιδανείου επέρχεται κατά τον αυτόν τρόπο και η Χρήστρια δικαιούται να ζητήσει την απόδοση του Πράγματος, εάν ο Χρησάμενος χρησιμοποιεί το Πράγμα εναντίον των όρων του συμφωνητικού αυτού ή το χειροτερεύει ή αν η Χρήστρια χρειάζεται λόγω απρόβλεπτης ανάγκης το Πράγμα ή αν δεν τηρείται η σύμβαση ταμειακής διαχείρισης με ημερομηνία ……… την οποία έχουν υπογράψει τα συμβαλλόμενα μέρη (προσαρτάται ως Παράρτημα ΙΙ στο παρόν και αποτελεί αναπόσπαστο τμήμα αυτού). Σε κάθε περίπτωση λύσης του παρόντος, η Χρήστρια διατηρεί οποιαδήποτε δικαιώματα αποζημίωσης ενδεχομένως έχει κατά του Χρησάμενου από την σύμβαση αυτή.

**Άρθρο 5**

Το παρόν θα δύναται να ανανεώνεται, εγγράφως, με την υπογραφή νέου συμφωνητικού χρησιδανείου από τα συμβαλλόμενα μέρη και με διάρκεια που θα συμφωνήσουν εκ νέου τα συμβαλλόμενα μέρη. Τα συμβαλλόμενα μέρη συμφωνούν ότι το παρόν θα είναι σε ισχύ και θα δύναται να ανανεωθεί κατά τα ανωτέρω, υπό την προϋπόθεση ότι θα υφίσταται η σύμβαση συνεργασίας ταμειακής διαχείρισης με ημερομηνία ……… (Παράρτημα ΙΙ) ή ανανέωση αυτής αντίστοιχα.

**Άρθρο 6**

Για κάθε διαφορά που προκύψει από την εφαρμογή του παρόντος αποκλειστικώς αρμόδια είναι τα Δικαστήρια της πόλεως της Θεσσαλονίκης.

Σε πίστωση των ανωτέρω, συνετάγη το παρόν συμφωνητικό σε τρία (3) όμοια πρωτότυπα, το οποίο αφού διαβάστηκε υπεγράφη από τους συμβαλλόμενους, καθένας των οποίων έλαβε από ένα και ένα θα κατατεθεί στην αρμόδια Δ.Ο.Υ.

**Καλείται το Δημοτικό Συμβούλιο** να προβεί στην έκδοση απόφασης για την **α)** Ανάκληση της υπ’ αριθ. 169/2020 Απόφασης Δημοτικού Συμβουλίου, **β)** Έγκριση σύναψης σύμβασης χρησιδανείου και τον καθορισμό των σχετικών όρων της παραχώρησης και **γ)** Εξουσιοδότηση του Δημάρχου για την υπογραφή Ιδιωτικού Συμφωνητικού Χρησιδανείου με την ανώνυμη τραπεζική εταιρία με την επωνυμία «Τράπεζα Eurobank Α.Ε.»

**Ο Αντιδήμαρχος**

**Οικονομικών & Διοικητικών**

**Υπηρεσιών**

**Κωνσταντίνος Κούτουκας**